KONFERENCIJA ZA NOVINARE – Kakva nam je budućnost? Što čeka porečko gospodarstvo nakon  korona krize?

-otvaranje teme poljoprivrede kao strateške odrednice programa GO SDP-a grada Poreča

*Poštovana gospodo i predstavnici medija,*

u dijelu javnog istupa kolege, prof. Tomčića, spomenuta je poljoprivreda kao jedna od strateških odrednica našega budućega političkog djelovanja. Pri tome se, prvenstveno metaforički, ovaj oblik primarne djelatnosti okarakterizirao kao „veliki grijeh“ društvene zajednice (u sadržajnom smislu nečinjenje), ali ujedno i kao velika prilika u razvoju našega gospodarstva. Drugim rječima, poljoprivredi i organiziranoj poljoprivrednoj proizvodnji na području grada Poreča u posljednjih se tridesetak godina pridao relativno minoran značaj, sve obzirom na raspoložive resurse: od zemlje kao jednog od faktora proizvodnje, tradicije poljoprivredne proizvodnje, znanstveno-istraživačkog rada Instituta za poljoprivredu i turizam, znanja i iskustva naših OPG-ova, mogućnosti plasmana finalnog proizvoda, a sve pak u funkciji zadovoljavanja enormnog gospodarskog potencijala. Navedeno, imalo je biti tada, a prvenstveno danas, usmjereno osiguravanju prehrambene samodostatnosti naših žitelja kako na lokalnom tako i na regionalnom nivou.

U tom smislu, intencija budućeg rada GO SDP-a grada Poreča u provedbi dijela vizije gospodarskog programa usko vezanog za poljoprivredu, u kratkoročnom razdoblju je svakako:

* sudjelovanje u donošenju izmjena i dopuna Programa raspolaganja poljoprivrednim zemljištem u vlasništvu RH za područje grada Poreča te njegova žurna provedba,
* stvaranje pretpostavki za izradu sveobuhvatne, stručne i provedive Strategije razvoja poljoprivrede na području grada Poreča,
* pokretanje inicijative za izradu cjelovite baze podataka OPG-ova na području grada Poreča,
* inzistiranje na većoj aktivnoj participaciji izvršne vlasti u ovoj domeni kao i na transparentnosti prilikom donošenja akata,
* iznalaženje načina veće proračunske i financijske zastupljenosti programa u poljoprivredi,
* osiguravanje permanentne i nužne, stručne edukacije naših poljoprivrednih proizvođača,
* mogućnost uvođenja novih, a ipak učinkovitih i provjerenih oblika udruživanja poljoprivrednih subjekta sa našeg područja,
* direktno povezivanje tj. sinergija primarnog i tercijarnog sektora, dakle poljoprivrede i turizma.

Pri tome, treba sa punom odgovornošću naznačiti kako naša gradska organizacija dragovoljno preuzima ulogu nositelja u provedbi gore navedenih smjernica te organizacijskih aktivnosti i to u uvijek dobro došloj interakciji stručnog dijela politike i realnog sektora.

Svjesni aktualne situacije, s obzirom na kompleksnost zadane problematike te provedbu predloženih smjernica, stava smo kako je sazrelo vrijeme da poljoprivredi i poljoprivrednoj proizvodnji pridamo značaj sa krajnjim ciljem postignuća ekonomske i prehrambene održivosti. Svakako ovoj tezi u prilog, treba pri tome istaknuti nužnost odgovornijeg, ažurnijeg, učinkovitijeg i vjerodostojnijeg pristupa u rješavanju predmetne problematike od strane izvršne vlasti te stručnih službi. Ako ni zbog čega drugog, onda zbog potrebe promišljanja nove životne paradigme koja će kao rezultantu imati korjenitu promjenu poglavito prehrambenih navika.

Osnovom iznesenog, GO SDP-a grada Poreča iskazuje i ovom prilikom potpunu podršku svim nositeljima organiziraniranog oblika poljoprivredne proizvodnje na području našega grada te će u svom daljnjem radu promicati evolucijski pristup revitalizaciji definirane primarne djelatnosti. Obradu i samu elaboraciju ovog zaključka predlažem na jednom od naših sljedećih susreta.

 Poreč, 13.05.2020.